Innlegget kom ut i i facebookgruppa «Kjøp og salg i Lofoten» tirsdag kveld. Vanligvis legger folk ut møbler og annet de ønsker å kvitte seg med. Denne gangen kom det altså et innlegg om salg av hasj.

Like etterpå legges det til at det skal være «bra kvalitet» på cannabisen eller hasjen som skal være fra Afghanistan.

– Navn og bilde på den som har lagt ut denne posten på Facebook stemmer nok ikke, sier stasjonssjef ved Svolvær politistasjon, Tor-Håvard Bentzen, til Lofotposten.

Ber om hjelp

Det er forsøkt å finne personen, men politiet lyktes ikke onsdag morgen. De ønsker å komme i kontakt om noen har lagret IP-adressen til vedkommende som har lagt ut innlegget.

– Vi ønsker jo ikke at det skal være slik reklame på facebook. Vi ser på det som useriøst og tøvende. Jeg lurer litt på hva hensikten er, om hensikten er å selge narkotika, skal vi prøve å finne ut av, sier han.

Han sier de tar hendelsen alvorlig.

– Slik aktivitet grenser opp mot brudd på straffebudet, sier stasjonssjefen.

Han understreker at det ikke er lovlig å tilby narkotika til andre, hverken på internett eller ellers.

– Vi skal undersøke og finne ut om vi kan komme nærmere hvem det kan være, lover han.

Mye aktivitet

Personen som la ut meldingen på siden om at han hadde pot til salgs fikk flere tilbakemeldinger fra folk som kommenterte under. Det ser ut på bildet som at de fleste tar det som en spøk. Kommentarene er blant annet «Jau, mannskit» og «ikkje bra å røyk hoppetau. Det har vi bevis på her».